**Nyíregyházi Egyetem Eötvös József**

**Gyakorló Általános Iskola és Gimnázium**

**Francia nyelv**

**1-4. évfolyam**

**Helyi tanterv**

**2020**

Készült a 2020. január 1-jén a Magyar Közlöny 17. számában megjelent a Nemzeti alaptanterv kiadásáról, bevezetéséről és alkalmazásáról szóló 5/2020. (I.31.) Kormányrendelet alapján. Ez a 110/2012. (VI. 4.) Korm. rendelet (a jelenleg is érvényben lévő NAT) módosításaként kerül bevezetésre 2020. szeptember 1-jétől.

**BEVEZETŐ**

Az élő idegen nyelv műveltségi terület céljai és tartalma összhangban vannak az alaptanterv többi műveltségi területének céljaival és tartalmával. Elsődleges fontosságú az, hogy már az óvodában és az általános iskolában eredményes nyelvtanulás folyjon, mivel ezeken a helyeken alakul ki az, hogy az egyén hogyan viszonyul majd más nyelvekhez és kultúrákhoz, és a későbbi nyelvtanulás alapjai is itt kerülnek lefektetésre. A kisgyermekkori nyelvtanulás előnyei – melyek a jobb anyanyelvi készségeket is magukban foglalják – csak akkor jelentkeznek, ha a pedagógus megfelelő képzettséggel rendelkezik ahhoz, hogy kicsi gyerekeknek nyelvet tanítson, ha az osztálylétszám elég alacsony ahhoz, hogy a nyelvtanulás eredményes lehessen, ha megfelelő tananyag áll rendelkezésre, és ha a tanterv elegendő óraszámot biztosít a nyelvtanuláshoz.

Azok, akik gyermekkorban kezdik a nyelvtanulást, jobban tudatában lesznek saját kulturális értékeiknek, saját kultúrájuk hatásainak, nagyobb megbecsülést mutatnak más kultúrák iránt, nyitottabbak és érdeklődőbbek lesznek mások iránt.

A kommunikatív nyelvi kompetencia szorosan összefonódik az általános kompetenciákkal, vagyis a világról szerzett ismeretekkel, a gyakorlati készségekkel és jártasságokkal, valamint a motivációval, amelyek mindenfajta tevékenységhez, így a nyelvi tevékenységekhez is szükségesek.

A kerettanterv az elérendő célokat és nyelvi szinteket kétéves képzési szakaszokra bontva határozza meg. Ez alól csupán az általános iskola 4. évfolyama kivétel, mert ezen az évfolyamon kezdődik a kötelező idegennyelv-oktatás, így a képzési szakasz csak egy tanévet ölel fel.

|  | **4. évfolyam** | **6. évfolyam** | **8. évfolyam** | **10. évfolyam** | **12. évfolyam** |
| --- | --- | --- | --- | --- | --- |
| **Első idegen nyelv** | KER-szintben nem megadható | A1 | A2 | B1 mínusz | B1 |
| **Második idegen nyelv** | - | - | - | A1 | A2 |

Az idegen nyelvi kerettanterv a KER-ben leírt készségek alapján határozza meg a nyelvtanulás fejlesztési egységeit; ezek: a hallott és olvasott szöveg értése, a szóbeli interakció, az összefüggő beszéd és az íráskészség. A KER-ben meghatározott nyelvi szintek és kompetenciák azonban nem mechanikusan, hanem a tanulók életkori sajátosságainak tükrében értelmezve kerültek be a kerettantervbe.

**Ajánlás az 1-4. évfolyamok számára**

Legelőször is azt kell leszögezni, hogy a 1-4. évfolyamon nyelvoktatás csakis nyelvelsajátítás, és nem nyelvtanulás formájában mehet végbe. A készségek közül *a hallott szöveg értésének fejlesztése a legfontosabb*, melynek fejlődését az órai utasítások és a cselekvésre épülő játékos feladatok teljesítéséből követhetjük nyomon. *A beszéd* eleinteaz egyszavas válaszoktól (igen, nem, név, szín, szám stb.), a memorizált, elemezetlen nagyobb egységek használatáig terjed (köszönés, mondóka, játék, dal), de később a követelmények a természetes nyelvelsajátítás folyamatát tükrözve a szó és az egyszerű mondat szintjén mozognak. A gyerekek órai beszédének természetes része a magyar nyelvű kérdés és válasz, amelyet visszajelzésként, megerősítésként használnak a tanár célnyelv használatával párhuzamosan.

A kerettanterv az anyanyelven megismert témakörökre, beszédszándékokra, fogalomkörökre és tévékénységekre épül.

A legfontosabb feladatok a következők:

* Az idegen nyelv tanulásának megszerettetése játékos megközelítéssel.
* A nyelv hangzásvilágának, zenéjének megismerése.
* Az artikulációs bázis fejlesztése, a speciális hangzók, hanglejtés, szóhangsúly megfigyelése.
* Az idegen nyelven való önkifejezés megismerése.
* Bepillantás más nép életébe, kultúrájába, szokásaiba.
* A főbb nyelvtani alapegységek tanulásának alapozása, illetve megkezdése. A továbbiakban erre koncentrikusan bővülve épülhet a tananyag.
* Dalok, versek, mondókák megismerése, amelyek tematikusan segítik a beszélt nyelv és nyelvtan elsajátítását.
* Aktív és passzív szókincs gyűjtése a dalokon, a játékokon keresztül is.
* Az utasítások megértése és végrehajtása.
* Mondatok átalakítása szócserével, használatuk élő helyzetekben is.
* Cselekvéssel összekötött szövegek, rímek, szerepjátékok tanulása.
* Az együttműködési készség fejlesztése. (A tanuló tudjon részt venni pár- és csoportmunkában.)
* Néhány alapvető nyelvtanulási stratégia megismerése.

**A tanulói tevékenységi formák** közül elsősorban olyanok ajánlottak, amelyek összhangban vannak a 6-10 éves gyermek tanulási, ismeretszerzési jellemzőivel. Ebben az életkorban a gyermek ismeretszerzése a világról és saját magáról három fő úton történik: cselekvés közben, a felnőttekkel és társaival való interakció közben, illetve az érzékszervekkel való megismerés útján. A kisiskolás diákok hatékony tanulásában kiemelkedő jelentőséggel bírnak a mozgásos, játékos tevékenységek. Az ilyen és ehhez hasonló, érzelemileg átélt szituációk megjelenítése mélyebben rögzül és forrása a későbbi biztos nyelvhasználatnak.

Ezeknek a figyelembevételével kell megtervezni a tevékenységformákat és a feladatokat, amelyeknek nagy része olyan, amelyek a hagyományos értelemben nem minősülnek nyelvi jellegű feladatnak.

* Mozgásos-ritmikus feladatok: éneklés, körjátékok, mondókák, mozgással kísért versek, szóbeli utasításra végzett cselekvések
* Manipulatív tevékenységek: rajzolás, színezés, kivágás, gyurmázás, ragasztás, hajtogatás stb.
* Idegen nyelven történő tanári utasítások végrehajtása
* Szerepjátékok, játékok, társasjátékok
* Mondókák, versek, dalok, körjátékok memorizálása
* Mesehallgatás, a mese eljátszása
* Interaktív feladatok digitális táblán, számítógéppel

A 1-4. évfolyam tanulói számára olyan munkaformákat célszerű bevezetni a tanítási gyakorlatba, amelyekben a nyelvtanulás, mint élvezetes közös tevékenység jelenik meg. A későbbi évektől eltérően a kezdeti szakaszban nem az egyéni teljesítmény számít elsősorban. Ezen a fokon, ahol az érdeklődés felkeltése és ébrentartása a fő, előtérbe kerülnek a *kooperatív, páros és csoportos munkaformák.* Ezen munkaformák mind nyelvi, mind általános nevelési haszonnal járnak. A nyelvi haszon az, hogy a rendelkezésre álló idő alatt több tanuló kap lehetőséget arra, hogy a célnyelven megszólaljon.

A nyelvtanulás kezdeti szakaszában is elengedhetetlen a tanulók *megfelelő mennyiségű autentikus hanganyag*gal való ellátása. Az órai anyagok bemutatásán kívül helyes, ha sok kapcsolódó *dal, vers vagy rigmus* is segíti a nyelvi fordulatok beépülését és fejleszti a kiejtést.

Nem kerülhetjük meg a számítógép és a már a legtöbb iskolában használt digitális tananyagok használatát sem, mivel a mai kor gyermekei magától értetődő módon használják őket.

**Az idegen nyelv beépítése a helyi tantervbe**

A kerettanterv óraszámait tekintve csak 4. évfolyamtól ad lehetőséget az idegen nyelv tanórai bevezetésére, de nem zárja ki – amennyiben az iskoláknak lehetőségük van – a korábbi kezdést. Iskolánk már 1. osztálytól kezdve biztosítja diákjai számára a francia nyelv tanulásának lehetőségét.

| **Évfolyam** |  | **2.** | **3** | **4** |
| --- | --- | --- | --- | --- |
| **Heti óraszám** | 1 | 1 | 1 | 2 |
| **Éves óraszám** | 36 | 36 | 36 | 72 |

**1. évfolyam**

|  | **Ajánlott témakörök az 1. évfolyamra** | | |
| --- | --- | --- | --- |
| **Ajánlott témakörök** | | **Ajánlott óraszám** | **Kapcsolódási pontok** |
| *Köszönés, bemutatkozás*  Én és a családom. Családtagok megnevezése, társas kapcsolatok.  *Bonjour! Ca va? Au revoir! Salut!*  *Je m’appelle…, J’ai 6 ans.,*  *maman, papa, frère,soeur* | | *5* | *Környezetismeret*: együttélés a családban. |
| *Étkezés*  Gyümölcsök nevei.  *banane, pomme…, chaud, froid*  Kedvenc gyümölcseim.  *J’aime…*  Egészséges táplálkozás. | | *6* | *Környezetismeret:* az ember megismerése és egészsége: tápanyag, élelmiszer, étrend.  *Matematika:* állítások igazságának eldöntése, tapasztalati adatok |
| *Idő, időjárás*  Évszakok és a hét napjai.  *Hiver, été…, lundi, mardi…*  *Il fait chaud. Il fait froid.*  *Számok*  1-10  *plus/ moins* | | *6* | *Környezetismeret*: az idő mérése, az idő kifejezése a mindennapi kommunikációban;  a napszakok, az évszakok váltakozása.  *Matematika*: számok írása, olvasása, állítások igazságának eldöntése, tapasztalati adatok lejegyzése, táblázatba rögzítése. |
| *Színek*  *rouge, bleu,vert…* | | *4* | *Környezetismeret; technika, rajz* |
| *Sport*  Testrészek  *tête, épaule, bouche…* | | *4* | *Környezetismeret*: testrészek, egészségvédelem.  *Testnevelés és sport:* mozgásos játékok. |
| *Iskola, barátok*  Iskolám, osztálytermünk  Az osztályterem berendezési tárgyai, iskolai felszerelések megnevezése  *Qui est-ce? C’est…*  *Qu’est-ce que c’est? C’est…* | | *4* | *Környezetismeret:* baráti kapcsolatok, iskolai közösségek.  *Matematika:* tájékozódás a térben, |
| *Természet, állatok*  Kisállatok, kedvenc állataim  Állatok a ház körül  Vadon élő és állatkerti állatok  *C’est un/une lion.*  *J’ai un/une chien.* | | *4* | *Környezetismeret*: élőlények csoportosítása élőhely  *Matematika*: halmazok, adatgyűjtés, adatok lejegyzése. |
| *Ünnepek és hagyományok*  Az én ünnepeim. Karácsony, húsvét  *Anniversaire, Noël, Pâques*  Ünnepek itthon és a célnyelvi kultúrában  *Galette des rois* | | *3* | *Környezetismeret:* ünnepek, hagyományok. |

| **A fejlesztés várt eredményei a** **ciklus végén** | KER szintben nem megadható.  A tanuló aktívan részt vesz a célnyelvi tevékenységekben, követi a célnyelvi óravezetést, az egyszerű tanári utasításokat, megérti az egyszerű, ismerős kérdéseket, egyszerűen, röviden válaszol ezekre, kiszűri egyszerű, rövid szövegek lényegét.  Elmond néhány verset, mondókát. |
| --- | --- |

**2. évfolyam**

|  | **Ajánlott témakörök a 2. évfolyamra** | | |
| --- | --- | --- | --- |
| **Ajánlott témakörök** | | **Ajánlott óraszám** | **Kapcsolódási pontok** |
| *Francia hang- és betűkészlet* | | folyamatosan jelen van | *Magyar nyelv és irodalom:*  magyar hang- és betűkészlet |
| *Család*  Én és a családom, családtagok bemutatása  *J’ai une soeur. Je n’ai pas de soeur.*  Tulajdonságok  *Il/elle est comment? Il/elle est…petit, grand…*  Családtagok hétköznapi tevékenységei  *Qu’est-qu’il/elle aime faire? Il aime…travailler, lire, voyager, dormir, lire* | | *6* | *Környezetismeret*: együttélés a családban. |
| *Otthon*  Otthonom, szűkebb környezetem  *Oú habites-tu? J’habite à Nyíregyháza.*  Kedvenc játékaim  *J’aime jouer au foot, à la poupée, aux cartes.* | | *4* | *Környezetismeret:* lakóhelyi környezet.  *Matematika:* tájékozódás a térben |
| *Étkezés*  Napi étkezések, kedvenc ételeim, italaim  *petit déjeuner, déjeuner, dîner*  Egészséges táplálkozás  *J’aime…/je déteste…* | | *5* | *Környezetismeret:* az ember megismerése és egészsége  *Matematika:* állítások igazságának eldöntése |
| *Idő, időjárás*  Évszakok és hónapok  *Quand? En été/en hiver/en automne*  *en janvier…*  Az óra  *Quelle heure est-il?*  *Il est 8 heures. Il est midi.*  Időjárás  *Il fait du soleil. Il fait beau. Il pleut.*  Számok 1-20-ig | | *8* | *Környezetismeret*: az idő mérése, az idő kifejezése a mindennapi kommunikációban;  a napszakok, az évszakok váltakozása.  *Matematika*: számok írása, olvasása, állítások igazságának eldöntése, tapasztalati adatok |
| *Öltözködés*  Évszakok és ruhadarabok, kedvenc ruháim  *Je porte un/une pull, T-shirt, jeans*  *Il/elle porte* | | *6* | *Környezetismeret; technika, életvitel és gyakorlat*: egészséges életmód - öltözködés.  *Matematika*: halmazok. |
| *Sport*  Testrészek és mozgás  *Tête, épaule et jambes et pied*  Kedvenc sportom  *J’aime le foot.* | | *4* | *Környezetismeret*: testrészek, egészségvédelem.  *Testnevelés és sport:* mozgásos játékok. |
| *Ünnepek és hagyományok*  Az én ünnepeim, ünnepek itthon és a célnyelvi kultúrában  *Père Saint Nicolas, Noël, Pâques, mon anniversaire...* | | *3* | *Környezetismeret:* ünnepek, hagyományok. |

| **A fejlesztés várt eredményei a** **ciklus végén** | KER szintben nem megadható.  A tanuló aktívan részt vesz a célnyelvi tevékenységekben, követi a célnyelvi óravezetést, az egyszerű tanári utasításokat, megérti az egyszerű, ismerős kérdéseket, válaszol ezekre, kiszűri egyszerű, rövid szövegek lényegét.  Elmond néhány verset, mondókát.  Ismert szavakat, rövid szövegeket elolvas és megért jól ismert témában.  Tanult szavakat, ismerős mondatokat lemásol. |
| --- | --- |

**3. évfolyam**

|  | **Ajánlott témakörök a 3. évfolyamra** | | |
| --- | --- | --- | --- |
| **Ajánlott témakörök** | | **Ajánlott óraszám** | **Kapcsolódási pontok** |
| *Család*  Én és a családom, személyes bemutatkozás, családtagok bemutatása  *Je m’appelle…,J’ai 8 ans. C’est mon père/ma mère.*  Személlyel kapcsolatos kérdésekre válaszadás  *Qui est-ce? As-tu des frères ou des soeurs?*  Más személyekkel kapcsolatos adatgyűjtés  Üdvözlések  *Bonsoir! Bonne journée!* | | *5* | *Környezetismeret*: együttélés a családban. |
| *Otthon*  Otthonom, szűkebb környezetem  *C’est la cuisine. C’est la salle de bains.*  Kedvenc játékaim  Lakóhelyem, tágabb környezetem  *J’habite en Hongrie. Oú habites-tu?* | | *6* | *Környezetismeret:* lakóhelyi környezet.  *Matematika:* tájékozódás a térben, halmazok. |
| *Étkezés*  Napi étkezések  *Qu’est-ce que tu manges pour le petit déjeuner?*  *Je mange…*  Kedvenc ételeim, italaim  *J’aime… Je n’aime pas…*  Egészséges táplálkozás | | *6* | *Környezetismeret:* az ember megismerése és egészsége: tápanyag, élelmiszer, étrend.  *Matematika:* halmazok, állítások igazságának eldöntése, tapasztalati adatok lejegyzése, táblázatba rögzítése. |
| *Idő, időjárás*  Évszakok és hónapok  *au printemps*  A hét napjai és napszakok  *Lundi, mardi…. le matin, le soir*  *Á 8 h.*  Időjárás  *Il fait du vent. Il neige. Il gèle.* | | *4* | *Környezetismeret*: az idő mérése, az idő kifejezése a mindennapi kommunikációban;  a napszakok, az évszakok váltakozása.  *Matematika*: számok írása, olvasása, állítások igazságának eldöntése, tapasztalati adatok lejegyzése, táblázatba rögzítése. |
| *Öltözködés*  Évszakok és ruhadarabok  *En hiver….. je porte*  Kedvenc ruháim  *Je préfère le jeans.* | | *5* | *Környezetismeret; technika, életvitel és gyakorlat*: egészséges életmód - öltözködés.  *Matematika*: halmazok. |
| *Iskola, barátok*  Iskolám, osztálytermünk, iskolai berendezések, felszerelések, helyük meghatározása  *Oú est le livre? Le livre est sur/sous/devant/derrière/dans*  Tantárgyaim, órarend  *Ma matière préférée c’est…*  *Mon prof préferé c’est…*  Véleménynyilvánítás  *J’adore…, je péfère… je déteste*  Tanórai tevékenységek  *Écrire, remplire, colorier, ouvrir, fermer* | | *4* | *Környezetismeret:* baráti kapcsolatok, iskolai közösségek.  *Matematika:* tájékozódás a térben, halmazok. |
| *Szabadidő*  Szabadidős tevékenységek, kedvenc időtöltésem.  *j’aime jouer á l’ordinateur, faire du vélo…* | | *2* | *Ének-zene:* zenehallgatás.  *Vizuális kultúra:* kreatív alkotások. |
| *Természet, állatok*  Kisállatok, kedvenc állataim  *Mon animal préféré c’est…*  Állatok a ház körül, vadon élő és állatkerti állatok  *Les animaux de la ferme/du ZOO* | | *2* | *Környezetismeret*: élőlények csoportosítása élőhely, táplálkozási mód, egyéb tulajdonságok szerint; változatos élővilág.  *Matematika*: halmazok, adatgyűjtés, adatok lejegyzése. |
| *Ünnepek és hagyományok*  Az én ünnepeim: születésnapom  *Mon anniversaire c’est en …*  Ünnepek itthon és a célnyelvi kultúrában  *Noël, Pâques,* | | *2* | *Környezetismeret:* ünnepek, hagyományok. |
|  | *Nyelvtani tartalmak, fogalmak:*  - *je suis, tu es, il/elle est*  *- j’ai / il a*  *- le présent des verbes en -er*  *- c’est un/une*  *- nombres 1-60*  *- le singulier et le pluriel des noms*  *- les articles* | | |

| **A fejlesztés várt eredményei a** **ciklus végén** | KER szintben nem megadható.  A tanuló aktívan részt vesz a célnyelvi tevékenységekben, követi a célnyelvi óravezetést, az egyszerű tanári utasításokat, megérti az egyszerű, ismerős kérdéseket, válaszol ezekre, kiszűri egyszerű, rövid szövegek lényegét.  Elmond néhány verset, mondókát és néhány összefüggő mondatot önmagáról, minta alapján egyszerű párbeszédet folytat társaival.  Ismert szavakat, rövid szövegeket elolvas és megért jól ismert témában.  Tanult szavakat, ismerős mondatokat lemásol, minta alapján egyszerű, rövid szövegeket alkot. |
| --- | --- |

## **4. évfolyam**

**Célok és feladatok**

Az idegen nyelvek tanítása eltér a többi tantárgyétól abból a szempontból, hogy nem a tartalmi ismeretek átadásán van a hangsúly, hanem azoknak a készségeknek a kialakításán és állandó fejlesztésén, melyek segítségével a tanuló saját gondolatait és elképzeléseit idegen nyelven is ki tudja fejezni.

Az idegennyelvi kerettanterv célja kettős: egyrészt megadni azokat a kimeneti kritériumokat melyek az iskolai nyelvoktatás lépcsőihez a nyelvi fejlődés érdekében elengedhetetlenek, másrészt irányelveket adni az iskoláknak a helyi tantervek elkészítéséhez és az eredményes nyelvtanári munkához.

A korszerű idegennyelv-tanítás elsődleges célja a nyelvtanuló nyelvi cselekvőképességének fejlesztése. A diáknak képessé kell válnia arra, hogy egyéni kommunikációs céljait elérje és nyelvtudását valódi nyelvi helyzetekben, ismeretszerzésre, és ezek átadására, szórakozásra, személyes és szakmai céljainak megvalósítására valódi vagy digitális térben alkalmazni tudja. Az idegennyelv-tanítás tevékenység- és tanulóközpontú, vagyis a tanuló számára olyan életkorának, illetve érdeklődésének megfelelő szituációkat teremt, amelyekben személyisége fejlődik, és a nyelvet eszközként hatékonyan használja. Mindehhez elengedhetetlen a kommunikatív kompetencia tágabb összefüggésben értelmezett megközelítése, azaz a nyelvi elemek (a jel- és szabályrendszerek) valamint a szociolingvisztikai komponensek együttes fejlesztése.

Kiemelten fontos az interdiszciplináris szemlélet, amely épít a más tantárgyak keretében szerzett ismeretekre, az idegen nyelven megszerzett tudás pedig gazdagítja más tantárgyak tanulását. Projektfeladatok, információgyűjtés a szaktantárgyhoz, internetes kutatómunka, mind-mind történhet idegen nyelven is, felkészítve a tanulót a munka világában zajló információcserére. A hosszú távon is fenntartható nyelvi fejlődés érdekében elengedhetetlen a tanórán kívüli nyelvhasználati és nyelvtanulási tevékenységekre is építeni, és erre a tanulót a nyelvórán fel kell készíteni. Ezeknek a tevékenységeknek elsődleges célja az, hogy a tanuló szinte mindennap találkozzon az idegen nyelvvel lehetőleg olyan helyzetekben, melyek életkorának és érdeklődésének megfelelnek, a nyelvtanulást élővé és folytonossá teszik, és ezzel nyelvtanulási kedvét erősítik. Az iskolán kívüli nyelvhasználat lehetőségei nagyban segítik a nyelvi fejlődést az egyéni különbségek esetén is.

A nyelvtanulás kezdeti szakasza a ráhangolódás időszaka. A fő cél az, hogy a tanuló megszeresse a nyelvtanulást, megértse a nyelvtudás fontosságát és szerepét a tanórán és az iskolán kívül. Ez a kezdeti szakasz kötelezően az alsó tagozat negyedik osztályában indul, de ahol lehetőség és igény van erre, érdemes a tanulók nyelvi fejlesztését, az idegen nyelv iránti motiválását már előbb elkezdeni. Fontos, hogy felkeltsük a tanuló érdeklődését az idegen nyelvek, valamint a más nyelveket beszélő emberek, kultúrájuk megismerése és elfogadása iránt. A kisgyermeknek a világ iránti érdeklődése határtalan, fogékonysága a ritmus, a dalok, a kiejtés irányában természetesen fakad életkori sajátosságaiból, és a megfelelően történő nyelvi fejlesztés hatékonyan alapozza meg a későbbi, tudatosabb nyelvtanulást. Az ebben az életkorban jellemző műfajok (mesefilmek, mesekönyvek, dalok, mondókák) beépítése az órai munkába fogékonnyá tudják tenni a tanulókat a nyelvtanulás iránt, és segítenek elindulniuk az idegen nyelvi kommunikáció felé. Számukra a világ színessége, a nyelvi kifejezés változatossága érdekes és izgalmas, természetesen fordulnak idegen nyelvű ismerősök, barátok felé, és őszinte kíváncsisággal érdeklődnek más közösségek iránt. A cél ebben a szakaszban, hogy a tanuló Ismerkedjen meg a célnyelvi kultúrák főbb szokásaival, ünnepeivel és kommunikációs eszközeivel, valamint induljon el az önálló nyelvtanulóvá válás útján, sajátítson el olyan tanulási stratégiákat, amelyek segítségével képessé válik nyelvtudását fejleszteni és fenntartani. Szerezzen sikerélményeket a nyelvtanulásban, ezzel növekedjen önbizalma, fejlődjön önismerete és önértékelése.

## **Kapcsolódás a kompetenciákhoz**

**A tanulás kompetenciái:** Az idegen nyelvek tanulása során fejlődik a tanuló memóriája, a korábban tanult elemek felidézését és rendszerezését igénylő tanulási teljesítménye. A tanuló megtanulja a hibákra történő visszajelzések elfogadását, a hibák kijavításának szükségességét, valamint képessé válik saját és társai fejlődésének értékelésére. A tanórán kívüli nyelvtanulási lehetőségek felismerésével és kihasználásával is készül az egész életen át tartó tanulásra. Az önálló nyelvtanulásra való felkészülés a tanulási folyamat aktív résztvevőivé teszi.

**A kommunikációs kompetenciák:** A nyelvórai tevékenységek képessé teszik a tanulót arra, hogy az élő idegen nyelven árnyaltan fejezze ki, objektíven támassza alá, szemléltesse gondolatait, hallgassa meg társait, társaival közösen hozzon döntéseket, formáljon véleményt, információt és tudást osszon meg. Képekre, ábrákra, hanganyagokra, szövegekre idegen nyelven utal, azokra vonatkozóan véleményt fogalmaz meg és állást foglal, s ezeket felhasználva, párban vagy csoportban, további kommunikációs feladatokat old meg. Nyelvtudását személyes és online nyelvi érintkezésben kapcsolatépítésre használja fel.

**A digitális kompetenciák:** Az idegen nyelvek tanulása során a tanuló úgy használja a digitális eszközöket, forrásokat és mobiltelefonos applikációkat, hogy a célnyelv jellemző kifejezéseit és pragmatikáját megfelelően alkalmazza, valamint saját fejlődését és tanulását támogassa. Ezzel lehetővé válik az idegen nyelvű szövegalkotás, szövegértés és nyelvi interakciók fejlesztése digitális felületeken és eszközök használatával.

**A matematikai, gondolkodási kompetenciák:** Az idegen nyelv tanulása során a tanulónak több szempontból fejlődik a gondolkodása, mely során egyre több nyelvi elemet képes felismerni, felidézni, az egymásra épülő elemeket logikusan elrendezni és alkalmazni. A feldolgozott témák hatására mérlegelő gondolkodása és problémamegoldó készsége, a nyelvek közötti kódváltást lehetővé tevő kognitív képességei is fejlődnek. Nyelvtudása növeli az információszerzési és tudásmegosztási lehetőségeit.

**A személyes és társas kompetenciák:** Az idegen nyelvek tanulása során a tanuló nyitottá válik más kultúrák, más szokások iránt, mely a mindennapi életben növelheti toleranciáját. A társas kompetenciák fejlődéséhez hozzájárulnak a nyelvórákon gyakran párban vagy csoportban végzett feladatok, valamint egyéb, kooperáción alapuló tanulási tevékenységek is, melyek során fejlődik együttműködési készsége, kitartása, cél- és feladattudata. A nyelvtudás növeli a tanulók önbizalmát, önbecsülését, valamint fejleszti más nemzetek tagjaihoz, kultúrájához és az idegen, ismeretlen világokhoz való viszonyát.

**A kreatív alkotás, önkifejezés és kulturális tudatosság kompetenciái:** Az idegen nyelv tanulása során a tanuló nyitottá válik a saját országa, nemzete és más népek történelmére, kultúrája közötti eltérésekre, elfogadja a különbségeket, magabiztosságát az anyanyelvi kötődés és az a mérlegelő, toleráns gondolkodásmód határozza meg, amely teret ad a kreatív, alkotó jellegű önkifejezésnek. A korszerű nyelvtanítás szükségszerűen magában foglalja a tanuló életkorának megfelelő alkotó tevékenységeket és az alkotással kapcsolatos tartalmakat.

**Munkavállalói, innovációs és vállalkozói kompetenciák:** A kompetencia fejlesztése valós nyelvi célok és helyzetek idegen nyelven történő leképezésével valósul meg. Egy nyelvi feladat megoldása közben a tanuló együttműködik, hagyományos és digitális forrásokat használ, kommunikál, problémát vitat meg, döntéseket hoz, ezekről beszámol.

**Módszerek**

A szelíd nyelvi nevelés élményalapú, tevékenységközpontú és a nyelvelsajátítást helyezi a középpontba. A bevezető szakasz természetes velejárója lehet a csendes, vagy megfigyelő időszak. Az irányító, pozitív tanári attitűd, valamint a vidám, stresszmentes, motiváló tanulási környezet hozzájárul ennek az érzelmi szűrőnek a feloldásához, így a nyelvtudás aktiválásához. Az idegen nyelv tanulásának kezdeti szakaszában még inkább igaz, hogy a hangsúly a kommunikatív értéken kell, hogy legyen a nyelvi pontossággal szemben.

Ebben az életkorban a gyermekbarát, vizuális elemekben gazdag tanulási környezet alapfeltétele a tanulói érdeklődés felkeltésének. Az idegen nyelvi órákon a tanuló életkori sajátosságainak és fejlettségi szintjének megfelelő, érdekes, változatos, értelmes és kihívást jelentő tevékenységek által kerül közel a nyelv elsajátításához. A korosztály sajátosságainak megfelelően a beszédértés és a beszédkészség fejlesztésén van a hangsúly, mely segíti, megteremti a helyes kiejtés alapjait is. Minden esetben kontextusba ágyazva, konkrét beszédhelyzetek során javasolt feldolgozni a nyelvi tartalmakat. Fontos, hogy a nyelvtanuló a kooperatív tanulási folyamat aktív résztvevője legyen. Az órákat ebben a pedagógiai szakaszban a játékosság és a változatos munkaformák jellemzik. A tanulási folyamatban kiemelt szerepet kap a rendszeres ismétlés, valamint állandó kapcsolat építése az új és a már korábban megszerzett tudás között. A tanulás tartalmát, tananyagait a nyelvtanuló igényeinek és egyéni különbségeinek megfelelően kell folyamatosan újragondolni, minél inkább szem előtt tartva a 21. század elvárásait.

A nyelvtanulás ebben a képzési szakaszban is szorosan kapcsolódik egyéb tudásterületekhez, ezzel is tudatosítva a tanulóban azt, hogy a nyelvtudás nem önmagáért való cél, hanem eszköz a világ megismerésére és egyéni céljai elérésére. Az alsó tagozaton a nyelvi tartalmak és tevékenységek leginkább a művészeti, alkotást és mozgást igénylő tanulásterületekhez, illetve a nem tanórához köthető rendezvényekhez, ünnepekhez, szabadidős programokhoz kötődhetnek.

A diák aktív, önálló nyelvtanulóvá nevelése elengedhetetlen feltétele az élethosszig tartó tanulás megalapozásának. Fejlesztéséhez szükség van a tanulási stratégiák elsajátítására, az önálló tanulás módszereinek megismerésére, valamint az önértékelés és a társértékelés alkalmainak megteremtésére. A tanulók együttműködése, a kooperatív munkaformák, valamint a projektmunkák fejlesztik a probléma- és folyamatközpontú gondolkodást, és általában a célnyelven folytatott kommunikációt. Feltétlenül szükséges ezen túl az is, hogy a tanulók a digitális tartalmak felhasználásához útbaigazítást kapjanak. Az egyéni tanulási különbségek kiegyenlítése miatt pedig elengedhetetlen, hogy az iskolai oktatásban a nyelvtanulás továbbra is csoportbontásban, minél kisebb létszámmal történjen.

Az adott nyelvet használó emberek és kultúrák megismerésével a nyelvtanuló nyitottabbá, érdeklődőbbé és tájékozottabbá válik, érzelemvilága és gondolkodása fejlődik. Az idegen nyelv tanulása során, valamint az iskolán kívüli tevékenységek által a nyelvtanuló részesévé válhat az adott kultúráknak, kapcsolatot teremthet a célnyelven beszélőkkel, összehasonlíthatja saját kulturális szokásait más kultúrákkal. Az ismeretszerzésben segíthetnek a célnyelvi országokról szóló olvasmányok vagy filmek, vagy a rendszeres idegen nyelvi projekt feladatok, melyet a tanuló akár egyénileg, akár csoportosan készíthet el.

A nyelvtanulás során a valódi kommunikációs szituációknak és a valós nyelvi cselekvéseknek az alapja az idegen nyelvű hiteles szöveg mely a nyelvtanuló számára tartalmi és nyelvi szempontból is illeszkedik életkorához és érdeklődéséhez. A jól megválasztott, autentikus tananyag nagy segítség tanárnak és tanulónak egyaránt, és a tanulási folyamat sikeressége szempontjából meghatározó. A nyelvtanulónak képessé kell válnia arra, hogy a szövegeket megértse, illetve az azokban szereplő nyelvi és egyéb információkat fel tudja használni saját tanulási céljainak megvalósítására támaszkodva az anyanyelvén vagy egyéb tanulásterületen megszerzett tudására. Hangsúlyos szerepe van emellett a nyelvi eszközök funkcionalitásának, melyek ezekben az autentikus tananyagokban nem különálló egységekként, hanem kontextusba ágyazva jelennek meg.

**Tanulási eredmények**

A nevelési-oktatási szakasz végére, a továbbhaladás érdekében a következő, témakörtől független tanulási eredményeket kell elérni: a tanuló minden témakörben

* megérti az élőszóban elhangzó, ismert témákhoz kapcsolódó, verbális, vizuális vagy nonverbális eszközökkel segített rövid kijelentéseket, kérdéseket;
* beazonosítja az életkorának megfelelő szituációkhoz kapcsolódó, rövid, egyszerű hallott szövegben a tanult nyelvi elemeket;
* beazonosítja az életkorának megfelelő szituációkhoz kapcsolódó, rövid, egyszerű szövegben a tanult nyelvi elemeket;
* megérti az egyszerű, rövid, írásos, akár autentikus, ismert témákhoz kapcsolódó, vizuális eszközökkel segített rövid kijelentéseket, kérdéseket;
* beazonosítja az életkorának megfelelő szituációkhoz kapcsolódó, rövid, egyszerű, a nyelvtanításhoz készült, illetve eredeti írott szövegben a tanult nyelvi elemeket;
* a tanórán begyakorolt, nagyon egyszerű, egyértelmű kommunikációs helyzetekben a megtanult, állandósult beszédfordulatok alkalmazásával kérdez vagy reagál, mondanivalóját segítséggel vagy nonverbális eszközökkel kifejezi;
* ismeri a tanult szavak és állandósult szókapcsolatok célnyelvi normához közelítő kiejtését tanári minta követése által, vagy autentikus hangzó anyag, IKT-eszközök segítségével;
* felismeri a tanult nyelvi elemeket életkorának megfelelő digitális tartalmakban, digitális csatornákon olvasott vagy hallott nagyon egyszerű szövegekben is.
* megismeri a német nyelv alapvető helyesírási szabályait (betűk és hangtan)

| **Fejlesztési** **egység** | **Hallott szöveg értése** |
| --- | --- |
| **Előzetes tudás** | Az iskolán kívül és az iskoláztatás során szerzett tapasztalatok, ismeretek, készségek, személyes és szociális kompetenciák, tanulási képességek, a tanuló természetes kíváncsisága, idegennyelv-tanulás iránti motivációja. |
| **A tematikai egység nevelési-fejlesztési céljai** | A tanuló követi a nonverbális elemekkel támogatott és egyszerű nyelvi eszközökkel megfogalmazott célnyelvi óravezetést.  A tanuló megérti az osztálytermi tevékenységekre vonatkozó, nonverbális eszközökkel támogatott, rövid és egyszerű tanári utasításokat.  Megérti az ismert témákhoz kapcsolódó, egy-egy szóból, rövid mondatból álló kérdéseket és kijelentéseket.  Felismeri rövid, egyszerű szövegekben az ismerős szavakat, fordulatokat, és képes ezekből a lehetséges tartalomra következtetni. |
| **A fejlesztés tartalma** | |
| Nonverbális elemekkel támogatott és egyszerű nyelvi eszközökkel megfogalmazott célnyelvi óravezetés megértése (pl. osztálytermi rutincselekvések, a közös munka megszervezése, eszközhasználat).  Rövid és egyszerű, az osztálytermi tevékenységekre vonatkozó, nonverbális eszközökkel támogatott tanári utasítások megértése (pl. rajzos, játékos feladatok, manuális tevékenységek, mozgásos, játékos tevékenységek: körjáték, ritmusjáték, szerepjáték, bábjáték, árnyjáték, társasjáték).  Ismert témákhoz kapcsolódóan elhangzó, egy-egy szóból, rövid mondatból álló kérdések és kijelentések megértése (pl. közvetlenül a tanuló személyére, családjára, szűkebb környezetére, mindennapi szükségleteire, tevékenységeire vonatkozó kérdések, illetve válaszok).  Az életkornak megfelelő, ismert témakörökhöz kapcsolódó, rövid, egyszerű autentikus szövegek bemutatásának aktív követése, a tanult nyelvi elemek felismerése a szövegekben, a szöveg lényegének kiszűrése a megértést segítő mozgásos, játékos feladatok segítségével.  Tanári ösztönzésre a hallott szövegeket kísérő nonverbális elemekre (pl. képek, képsorok, tárgyak, testbeszéd, hanglejtés) és a beszédhelyzetre való egyre tudatosabb támaszkodás a szövegértés során.  A nyelv hangzásvilágának, zenéjének megismerése, megkülönböztetése az anyanyelv (játékos formában esetleg más nyelvek) hangzásvilágától és zenéjétől.  *A fenti tevékenységekhez használható szövegfajták, szövegforrások*  Gyermekdalok, gyermekversek, mondókák, képekkel illusztrált mesék és történetek, kisfilmek, animációs filmek, gyermekeknek szóló egyéb hangzó anyagok, tanárral, tanulótársakkal, vendégekkel folytatott rövid párbeszédek, tanári beszéd. | |

| **Fejlesztési** **egység** | **Szóbeli interakció** |
| --- | --- |
| **Előzetes tudás** | Az iskolán kívül és az iskoláztatás során szerzett tapasztalatok, ismeretek, készségek, személyes és szociális kompetenciák, tanulási képességek, a tanuló természetes kíváncsisága, idegennyelvi-tanulás iránti motivációja. |
| **A tematikai egység nevelési-fejlesztési céljai** | A tanuló aktívan és örömmel vesz részt az interakciót igénylő tevékenységekben.  Beszédszándékát egyszerű nyelvi eszközökkel fejezi ki, szükség szerint nonverbális elemekkel támogatva.  Tud a számára ismert témákról egyszerű kérdéseket feltenni, illetve a hozzá intézett kérdésekre egyszerű nyelvi eszközökkel reagálni.  A tanuló minta alapján rövid párbeszédeket folytat társaival a tanult témákról.  Részt vesz rövid, egyszerű szövegek közös előadásában.  Törekszik a célnyelvi normához közelítő kiejtés, intonáció és beszédtempó elsajátítására. |
| **A fejlesztés tartalma** | |
| Nonverbális elemekkel (pl. gesztusokkal, mimikával, hanglejtéssel, intonációval, képek, tárgyak segítségével) támogatott mondanivaló kifejezése egyszerű nyelvi eszközökkel, azaz egy-egy szóval, rövid mondattal.  Ismert témákhoz vagy osztálytermi szituációkhoz kapcsolódó, egyszerű nyelvi eszközökkel megfogalmazott kérdésekre, kérésekre, felszólításokra való reagálás egyszavas válaszokkal, cselekvéssel.  Ismert témákhoz vagy osztálytermi szituációkhoz kapcsolódó konkrét, egyszerű kérdések feltevése.  Ismert témákhoz kapcsolódó egyszerű nyelvi eszközöket és nonverbális elemeket tartalmazó rövid párbeszéd eljátszása társakkal.  Dalok, mondókák, mesék, történetek előadásában, gyermekjátékokban való aktív részvétel; nonverbális elemekkel támogatott, közösen mondott szövegekbe, mesemondásba való bekapcsolódás ismert szavak, kifejezések, nyelvi fordulatok ismétlésével.  *A fenti tevékenységekhez használható szövegfajták, szövegforrások*  Gyermekdalok, gyermekversek, mondókák, mesék, mozgással kísért rövid cselekvéssorok, kérdések, rövid párbeszédek, néhány mondatos leírások. | |

| **Fejlesztési** **egység** | **Összefüggő beszéd** |
| --- | --- |
| **Előzetes tudás** | Az iskolán kívül és az iskoláztatás során szerzett tapasztalatok, ismeretek, készségek, személyes és szociális kompetenciák, tanulási képességek, a tanuló természetes kíváncsisága, idegennyelv-tanulás iránti motivációja. |
| **A tematikai egység nevelési-fejlesztési céljai** | A tanuló elmond rövid, egyszerű szövegeket.  Társaival közösen előad egyszerű szöveget, párbeszédet, tanári segítséggel.  Számára ismert témákról, a környezetében előforduló tárgyakról, élőlényekről, eseményekről beszél röviden, összefüggően, nonverbális elemekkel támogatva.  A tanuló bemutatja munkáját egyszerű nyelvi eszközökkel.  Törekszik a célnyelvi normához közelítő kiejtés, intonáció és beszédtempó elsajátítására. |
| **A fejlesztés tartalma** | |
| Gyermekirodalmi mű, mondóka, vers, dal, mese stb. közös vagy önálló előadása (pl. zenei kísérettel vagy bábjáték formájában) társak, másik tanulócsoport, osztály, szülők vagy tanárok részére.  Tanult cselekvéssor (pl. egyszerű tornagyakorlat, öltözködés) elmondása képek segítségével vagy mozgással kísérve.  Nonverbális elemekkel támogatott, egyszerű nyelvi eszközökkel megfogalmazott szerepjáték előadása társakkal, megfelelő gyakorlás, felkészülés után.  Saját vagy csoportban létrehozott alkotás, tárgy egyszerű nyelvi eszközöket, fordulatokat tartalmazó, rövid bemutatása (pl. mesekönyv készítése, kiállítása és szóbeli bemutatása).  Tanári példa és autentikus hangzóanyag hallgatása és együttmondása után közös vagy önálló ismétlés; a kiejtés, intonáció, hangsúly, ritmus játékos gyakorlása (pl. hangerő vagy hangszín változtatásával, érzelmek kifejezésével, ritmushangszerek vagy mozgás kíséretével).  *A fenti tevékenységekhez használható szövegfajták, szövegforrások*  Gyermekdalok, gyermekversek, mondókák, mozgással kísért rövid történetek, cselekvéssorok, mesék, leírás (pl. tanulói munka bemutatása). | |

| **Fejlesztési** **egység** | **Olvasott szöveg értése** |
| --- | --- |
| **Előzetes tudás** | Az iskolán kívül és az iskoláztatás során szerzett tapasztalatok, ismeretek, készségek, személyes és szociális kompetenciák, tanulási képességek, a tanuló természetes kíváncsisága, idegennyelvi-tanulás iránti motivációja. |
| **A tematikai egység nevelési-fejlesztési céljai** | A tanuló észreveszi az anyanyelven, illetve a tanult idegen nyelven történő olvasás közötti különbségeket.  Képes ismert szavak néma olvasására és megértésére, valamint tanári minta után a szavak helyes felolvasására.  Képes rövid szöveg közös megismerése és feldolgozása után az önálló olvasására.  Bekapcsolódik olvasást igénylő játékos nyelvi tevékenységekbe.  Követi az ismert témákról elhangzó szöveg írott változatát.  Felfedezi az ismert szavakat és kifejezéseket idegen forrásban.  Megtapasztalja az önálló célnyelvi olvasás élményét. |
| **A fejlesztés tartalma** | |
| Szavak, kifejezések elolvasása és kapcsolódó tevékenységek elvégzése (pl. tantermi tárgyak felcímkézése, szavak és képek párosítása, dominó játék, szókártyákból mondatvariációk összeállítása).  Egyszerű szövegek elolvasása és annak alapján megfelelő cselekvések, cselekvéssorok eljátszása, elvégzése (pl. papírtávcső vagy gyümölcssaláta készítése).  Egyszerű szövegek értő olvasása (pl. mesék, történetek, képregények, párbeszédek).  Tanárral közös meseolvasás, bekapcsolódás a történet elolvasásába az ismert szavak használatával.  Egyszerű írásbeli üzenetek elolvasása és megértése (pl. dicsérő kártyák, jókívánságok, osztálytermi utasítások).  Ismert dalok szövegének követése, olvasása a képernyőn vagy a kivetítőn (pl. karaoke).  *A fenti tevékenységekhez használható szövegfajták, szövegforrások*  Szó- és mondatkártyák, feliratos poszterek és képek, társasjátékok, egyszerű képregények, képeskönyvek, mesék, gyermekdalok, gyermekversek, mondókák, feliratok, brosúrák, ismertetők, táblák, célnyelvi szövegeket tartalmazó csomagolóeszközök, videofelvételek, animációs filmek, dalok, mondókák animált változata. | |

| **Fejlesztési** **egység** | **Íráskészség** |
| --- | --- |
| **Előzetes tudás** | Az iskolán kívül és az iskoláztatás során szerzett tapasztalatok, ismeretek, készségek, személyes és szociális kompetenciák, tanulási képességek, a tanuló természetes kíváncsisága, idegennyelvi-tanulás iránti motivációja. |
| **A tematikai egység nevelési-fejlesztési céljai** | A tanuló észreveszi az anyanyelvén, illetve a tanult idegen nyelven történő írás közötti különbségeket.  A tanuló ismeri az adott nyelv ábécéjét.  Különböző nyelvi tevékenységek során lemásol, illetve leír rövid szavakat, mondatokat.  Bekapcsolódik írást igénylő játékos nyelvi tevékenységekbe. |
| **A fejlesztés tartalma** | |
| Játékos írásbeli feladatok készítése és megoldása a szavak szintjén (pl. keresztrejtvény, szókereső, akasztófa, tárgyak, képek részeinek felcímkézése, rímpárok alkotása, szógyűjtés).  Játékos írásbeli feladatok készítése és megoldása a szószerkezetek, rövid mondatok szintjén (pl. képregény rajzolása, s ezekhez szövegbuborékok írása; tárgyak, képek részeinek felcímkézése, üzenőfal létrehozása).  Játékos írásbeli feladatok készítése és megoldása a szöveg szintjén (pl. mesekönyv, kiskönyv összeállítása, rímek, egyszerű versikék írása, képeslap, meghívó írása, egyszerű társasjáték tervezése, szabályainak megfogalmazása tanári segítséggel).  Ismert szavakat tartalmazó nyelvi fordulatok (pl. rímpárok) felfedezése és minta után való önálló alkotása.  *A fenti tevékenységekhez használható szövegfajták, szövegforrások*  Egyszerű hétköznapi témájú írott szövegek a szavak, kifejezések, egyszerű mondatok és rövid szövegek szintjén. | |

##### Órakeret

4. évfolyamon 72 tanítási óra áll rendelkezésre, ebből 55 óra jut a tananyag feldolgozására, 13 óra a tanár szabad felhasználására (gyakorlás, hiánypótlás, típushibák megbeszélése, a tanulók gyűjtőmunkáinak, órán kívüli feladatainak értékelése, projektmunka), 4 óra pedig dolgozatok írására és javítására fordítható.

**TÉMAKÖRÖK, FOGALOMKÖRÖK**

A 4–8. évfolyamokra ajánlott témakörök és fogalomkörök egyes elemei újra és újra megjelennek, lehetőséget adva arra, hogy a korábban megszerzett ismeretek újabb nézőpontból kerüljenek feldolgozásra, és így bővüljenek, mélyüljenek.

| **TÉMAKÖRÖK A 4. ÉVFOLYAMRA** | | |
| --- | --- | --- |
| **Témakörök** | **óraszám** | **Kapcsolódási pontok** |
| *Család*  Én és a családom  Személyes bemutatkozás, családtagok bemutatása Személlyel kapcsolatos kérdésekre válaszadás  ***Más személyekkel kapcsolatos adatgyűjtés***  Üdvözlések. | *8* | *Környezetismeret*: együttélés a családban.  *Irodalom: gyerekmesék.*  *Ének: gyerekdalok.* |
| *Otthon*  Otthonom, szűkebb környezetem  A ház, lakás helyiségeinek megnevezése, bemutatása  Alapvető berendezési tárgyak, helyiségekhez kapcsolódó tevékenységek  Kedvenc játékaim  Lakóhelyem, tágabb környezetem  *Közlekedési**eszközök****,*** *azok tulajdonságai****,*** *használata.* | *6* | *Környezetismeret:* lakóhelyi környezet.  *Matematika:* tájékozódás a térben, halmazok.  *Technika, rajz:* játékok készítése*.* |
| *Étkezés*  Napi étkezések  Kedvenc ételeim, italaim Családi piknik  Egészséges táplálkozás | *6* | *Környezetismeret:* az ember megismerése és egészsége: tápanyag, élelmiszer, étrend. *Erkölcstan:* együttélés a családban  *Matematika:* halmazok, állítások igazságának eldöntése, tapasztalati adatok lejegyzése, táblázatba rögzítése. |
| *Idő, időjárás*  Évszakok és hónapok  **Évszakokhoz kapcsolódó tevékenységek**  A hét napjai és napszakok  Az óra  Időjárás  Számok 1-30-ig  Dátum, tájékozódás a naptárban | *8* | *Környezetismeret*: az idő mérése, az idő kifejezése a mindennapi kommunikációban;  a napszakok, az évszakok váltakozása.  *Matematika*: számok írása, olvasása, állítások igazságának eldöntése, tapasztalati adatok lejegyzése, táblázatba rögzítése. |
| *Öltözködés*  Évszakok és ruhadarabok  *Ruhadarabok**színe****, tulajdonságai***  Kedvenc ruháim | *5* | *Környezetismeret; technika, életvitel és gyakorlat*: egészséges életmód - öltözködés.  *Matematika*: halmazok. |
| *Sport*  Mozgásos játékok. Testrészek.  Testrészek tulajdonságai  Kedvenc sportom | *5* | *Környezetismeret*: testrészek, egészségvédelem.  *Testnevelés és sport:* mozgásos játékok.  *Ének:*  francia gyerekdal. |
| *Iskola, barátok*  Iskolám, osztálytermünk  Iskolai berendezések, felszerelések, helyük meghatározása  Tantárgyaim, órarendem  Véleménynyilvánítás  Tanórai tevékenységek  Osztálytársaim, barátaim  Bemutatás személyes információk megnevezése, *néhány tulajdonsággal történő bemutatás* | *7* | *Környezetismeret:* baráti kapcsolatok, iskolai közösségek.  *Matematika:* tájékozódás a térben, halmazok. |
| *Szabadidő*  Szabadidős tevékenységek, kedvenc időtöltésem.  Napirend  Vásárlás – *ruházat**méretének*, árának megnevezése  Élelmiszerek vásárlása, mennyisége, *tulajdonsága* | *6* | *Ének-zene:* zenehallgatás.  *Vizuális kultúra:* kreatív alkotások.  *Irodalom: gyerekmesék.* |
| *Természet, állatok*  Kisállatok, kedvenc állataim  Állatok a ház körül  Vadon élő és állatkerti állatok  *Állatok testrészeinek*, lakóhelyének, tevékenységeinek megnevezése  Állatok bemutatása alapvető tulajdonságokkal | *6* | *Környezetismeret*: élőlények csoportosítása élőhely, táplálkozási mód, egyéb tulajdonságok szerint; változatos élővilág.  *Matematika*: halmazok, adatgyűjtés, adatok lejegyzése. |
| *Ünnepek és hagyományok*  Az én ünnepeim  Mikulás, Karácsony  Ünnepek itthon és Franciaországban | *6* | *Környezetismeret:* ünnepek, hagyományok. |
| *Fantázia és valóság*  Kedvenc meséim, könyveim.  Mesealakok, hozzájuk kapcsolódó jellemző tevékenységek  Képtörténet.  Képzeletem világa | *5* | *Dráma és tánc:* dramatikus játékok.  *Vizuális kultúra:* képzeletem világa. |
| *Számonkérés* | *4* |  |

**TARTALMAK**

1. ***Kommunikációs szándékok***

**A társadalmi érintkezéshez szükséges kommunikációs szándékok**

|  | **Kezdeményezés és válasz** | |
| --- | --- | --- |
| **Köszönés** | *Bonjour Monsieur! Salut Paul! Ca va?* | *Bonjour Madame! Salut Marie! Ca va bien!* |
| **Elköszönés** | *Au revoir! Bonne journée!* | *Au revoir! Bonne journée!* |
| **Bemutatkozás** | Comment tu t’appelles? | *Je m’appelle…/ Je suis…* |
| **Köszönet és arra reagálás** | *Merci Monsieur/Madame. Merci beaucoup.* | *De rien.* |
| **Figyelem felhívás** |  | *Pardon. / S’il vous plaît!* |
| **Jókívánság** |  | *Joyeux Noël! / Bonne Année!* |

**Személyes beállítódás és vélemény kifejeződésére szolgáló kommunikációs szándékok**

|  | **Kezdeményezés és válasz** | |
| --- | --- | --- |
| **Tetszés, nemtetszés** | *Tu aimes...?* | *J’aime… Je n’aime pas*  *J’adore / extra*  *Oui. Non. C’est bien.* |
| **Vágy** |  | *Je voudrais…* |

**Információcseréhez kapcsolódó kommunikációs szándékok**

|  | **Kezdeményezés és válasz** | |
| --- | --- | --- |
| **Dolgok, személyek megnevezése** | *Qu’est-ce qu c’est?*  *Qui est-ce?* | *C’est un/une…*  *C’est Luc, c’est mon ami.*  *C’est mon chat, il est noir.* |
| **Információkérés** | *Quel âge as-tu?*  *Où est-il?* | *J’ai 10 ans.*  *Il est dans …* |
| **Információadás** | *Qu’est-ce que tu fais?* | *Je regarde la télé.* |
| **Igenlő vagy nemleges válasz** | *Où est-il? Il est là?C’est?Il est? Tu es?* | *Oui, c’est, non, il n’est pas*  *Je ne sais pas.* |
| **Értés, nem értés** | *Tu comprends?* | *Je (ne) comprends (pas).* |

***b) Fogalomkörök***

| **Fogalomkörök** | | | **Nyelvi kifejezések** |
| --- | --- | --- | --- |
| **Létezés kifejezése** | Jelenidejűség | ***être ige jelen idejű ragozása*** | *Je (ne) suis (pas) un garçon. Tu es…?* |
| **Cselekvések** |  |  | *ouvrir, fermer, chercher, touver, écouter, regarder,parler, demander, répondre, dire, écrire, lire* |
| **Kérés, felszólítás kifejezése** |  | ***Impératif*** | *Ferme ton livre!*  *(ne) fais(pas)!* |
| **Birtoklás kifejezése** |  | ***Adjectifs possesifs*** | *Mon/ton/son livre…* |
|  |  | ***avoir ige jelen idejű ragozása*** | *(ne pas) avoire*  *J’ai un chat.* |
|  |  |  | *As-tu un chat?* |
| **Térbeli viszonyok** | Irányok, helymeghatározás | ***Prépositions de lieu*** | *Où?*  *Ici/ là-, à* |
|  |  |  | *dans, sur, sous* |
| **Időbeli viszonyok** |  |  | *Quand?*  *aujourd’hui, lundi*  *Quelle heure est-il?* |
|  |  |  | *Il est 9 heures.* |
| **Mennyiségi viszonyok** |  | ***Singulier/pluriel*** | *fille/filles, garçon/ garçons*  *Combien …?* |
|  |  | ***Les nombres*** | *1–30* |
|  | Megszámlálhatóság, megszámlálhatatlanság | ***Introduction du partitif*** | *C’est une banane. Ce sont des bananes.* |
| **Szövegösszetartó eszközök** |  | ***Les mots de liaisons.***  ***Articles*** | *et/ou/mais/parce que*  *un/une/des/ le/la/les* |
| **Névmások** |  | ***Pronoms personnels*** | *je, tu, il, elle, on, nous, vous, ils, elles* |
| **Minőségi viszonyok** |  |  | *Comment est-il?*  *Il est petit / Il est grand* |
|  |  |  | *Comment est-il?* |
|  |  |  | *Il est rouge/bleu…* |

| **A fejlesztés várt eredményei a** **ciklus végén** | KER szintben nem megadható.  A tanuló aktívan részt vesz a célnyelvi tevékenységekben, követi a célnyelvi óravezetést, az egyszerű tanári utasításokat, megérti az egyszerű, ismerős kérdéseket, válaszol ezekre, kiszűri egyszerű, rövid szövegek lényegét.  Elmond néhány verset, mondókát és néhány összefüggő mondatot önmagáról, minta alapján egyszerű párbeszédet folytat társaival.  Ismert szavakat, rövid szövegeket elolvas és megért jól ismert témában.  Tanult szavakat, ismerős mondatokat lemásol, minta alapján egyszerű, rövid szövegeket alkot. |
| --- | --- |